Sueli Carneiro

Sueli Carneiro (São Paulo, 1950eko ekainaren 24a) filosofo, idazle, katedradun eta aktibista brasildarra da, emakumeen eskubideen eta Mugimendu Beltza delakoaren aldeko aktibista.

 Bizitza 
Sao Pauloko Lapa auzoan jaio zen 1950ean; José Horácio Carneiro eta Eva Alves Carneiroren lehen alaba —zazpitik— izan zen, trenbideetako langile bat eta jostun bat, hurrenez hurren. Filosofia ikasi zuen São Pauloko Unibertsitatean, eta, ondoren, Hezkuntzako doktoretza egin zuen goi-mailako hezkuntza-erakunde berean.

 Ibilbidea 
1970eko hamarkadatik aurrera feminismoaren eremuan aritu zen; testuinguru horretan, São Pauloko Emakume Beltzen Kolektiboa sortu zuen 1980an, estatu horretan mota horretako lehen erakundea.

1988an, Sueli Carneirok Geledés – Emakume Beltzaren Institutua erakundea sortu zuen, Brasilgo feminismo beltzaren GKE handienetako bat, eta São Pauloko lehen erakunde beltz eta feminista. Antolakunde horretako zuzendaria izan da eta Brasilen arrazakeriaren aurkako borroka gidatu du, emakume afrobrasildarrei ikusgarritasuna emanez. 2012an Emakumeen Eskubideen Kontseilu Nazionaleko kide izendatu zuten.

Hainbat aldizkaritan kolaboratu du, besteak beste, Correio Braziliense, Estudos feministas, Revista Espaço Acadêmico, Presença da mulher eta Raça Brasil aldizkarietan. 1998an Frantziako Errepublikako Giza Eskubideen Saria jaso zuen, eta urtebete lehenago Claudia Sarian finalista izan zen, Latinoamerikako emakumezkoen saririk handienetako batean.

 Lanak 
 A construção do outro como não-ser como fundamento do ser. Tese (Doutorado em educação). Universidade de São Paulo, São Paulo, 2005.
 Dispositivo de racialidade: a construção do outro como não ser como fundamento do ser (Editora Zahar, 2023) ISBN 978-65-5979-096-8
 Escritos de uma vida (Editora Letramento, 2018). ISBN 978-85-9530-107-8
 Racismo, Sexismo E Desigualdade No Brasil (Arrazakeria, Sexismoa eta Desberdintasuna Brasilen). (Selo Negro, 2011). ISBN 978-85-8747-874-0
 Mulher negra (Emakume beltza), Thereza Santosekin batera (1985).
 Mulher negra. Política governmental e a mulher (Emakume beltza. Gobernuaren politika eta emakumeak), Albertina Oliveira Costa eta Thereza Santosekin batera (1985).

 Erreferentziak 

 Kanpo estekak 

Kategoria:Sãopaulotarrak
Kategoria:Afro-brasildarrak
Kategoria:Brasilgo aktibistak
Kategoria:Brasilgo feministak
Kategoria:Brasilgo idazleak
Kategoria:Emakume idazleak
Kategoria:Brasilgo filosofoak
Kategoria:Emakume filosofoak
Kategoria:São Pauloko Unibertsitateko ikasleak